REGOLAMENT TAL-KUMMISSJONI (KE) Nru 1043/2007
tal-11 ta’ Settembru 2007
li jemenda r-Regolament tal-Kummissjoni (KE) Nru 474/2006 li jistabbilixxi l-lista Komunitarja ta' trasportaturi bl-ajru li huma suġġetti għal projbizzjoni fuq l-operat fi ħdan il-Komunità
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 2111/2005 tal-Parlament Ewropew u tal-Kunsill ta’ l-14 ta’ Diċembru 2005 dwar l-istabbiliment ta’ lista Komunitarja ta’ kumpaniji ta’ l-ajru li huma suġġetti għal projbizzjoni fuq l-operat fi ħdan il-Komunità u li jinforma lill-passiġġieri tat-trasport bl-ajru dwar l-identità tal-kumpanija ta’ l-ajru li topera, u li jħassar l-Artikolu 9 tad-Direttiva 2004/36/KE (1), u partikolarment l-Artikolu 4 tiegħu,
Billi:
(1)
Ir-Regolament tal-Kummissjoni (KE) Nru 474/2006 (2) li jistabbilixxi lista Komunitarja ta' trasportaturi bl-ajru li huma suġġetti għal projbizzjoni fuq l-operat fi ħdan il-Komunità (traduzzjoni mhux uffiċjali) msemmija fil-Kapitolu II tar-Regolament (KE) Nru 2111/2005.
(2)
Skond l-Artikolu 6(1) tar-Regolament (KE) Nru 2111/2005, tliet Stati Membri adottaw miżuri eċċezzjonali li jimponu projbizzjoni immedjata fuq l-operat għat-territorju tagħhom sabiex jirreaġixxu għal problemi imprevisti ta’ sikurezza.
(3)
Skond l-Artikolu 6(3) tar-Regolament (KE) Nru 2111/2005 u l-Artikolu 2 tar-Regolament tal-Kummissjoni (KE) Nru 473/2006 tat-22 ta' Marzu 2006 li jistipula r-regoli implimentattivi għal-lista Komunitarja ta’ trasportaturi bl-ajru li huma suġġetti għal projbizzjoni fuq l-operat fi ħdan il-Komunità kif imsemmi fil-Kapitolu II tar-Regolament (KE) Nru 2111/2005 (3), żewġ Stati Membri talbu li l-lista Komunitarja tiġi aġġornata.
(4)
Huwa evidenti li l-operat bla waqfien ta’ dawn iż-żewġ trasportaturi x’aktarx huma ta’ riskju serju għas-sikurezza, u li tali riskju ma ġiex riżolt totalment permezz ta’ miżuri urġenti meħuda mit-tliet Stati Membri kkonċernati.
(5)
Il-Kummissjoni infurmat lit-trasportaturi ta’ l-ajru kkonċernati fejn indikatilhom il-fatti u l-kunsiderazzjonijiet essenzjali li jiffurmaw il-bażi ta’ deċiżjoni li timponi fuqhom projbizzjoni operattiva fi ħdan il-Komunità.
(6)
Billi miżuri urġenti huma neċessarji biex jirriżolvu din is-sitwazzjoni, skond l-Artikolu 4(3) tar-Regolament (KE) Nru 473/2006, il-Kummissjoni mhix meħtieġa tikkonforma mad-dispożizzjonijiet ta’ l-Artikolu 4(1) ta’ l-istess Regolament. Madankollu l-Kummissjoni tat l-opportunità lit-trasportaturi bl-ajru kkonċernati biex jistħarrġu d-dokumenti provduti mill-Istati Membri, sabiex iressqu kummenti bil-miktub u jagħmlu preżentazzjonijiet bil-fomm lill-Kummissjoni fi żmien 10 ijiem tax-xogħol.
(7)
L-awtoritajiet inkarigati mis-sorveljanza regolatorja ta’ dawn it-trasportaturi bl-ajru kkonċernati ġew ikkonsultati mill-Kummissjoni kif ukoll minn xi Stati Membri.
Mahan Air
(8)
Hemm evidenza vverifikata dwar nuqqasijiet serji ta’ sikurezza min-naħa ta' Mahan Air iċċertifikati fir-Repubblika Iżlamika ta’ l-Iran. Dawn in-nuqqasijiet ġew identifikati matul spezzjonijiet fuq l-art imwettqa mill-Ġermanja u r-Renju Unit skond il-Programm SAFA (4). Ir-repetizzjoni ta’ dawn is-sejbiet ta’ spezzjoni tindika nuqqasijiet sistemiċi fil-qasam tas-sikurezza.
(9)
Ir-Renju Unit ikkomunika lill-Kummissjoni li, fl-20 ta' Lulju 2007, addotta projbizzjoni immedjata fuq l-operat għall-flotta kollha tal-Mahan Air, waqt li kkunsidrat il-kriterji komuni, fil-qafas ta' l-Artikolu 6(1) tar-Regolament (KE) Nru 2111/2005.
(10)
Mahan Air jopera żewġ inġenji ta’ l-ajru tat-tip Airbus A-310 bil-marki tar-reġistrazzjoni F-OJHH u F-OJHI li mhumiex mgħammra bl-EGPWS, kif meħtieġ fil-paragrafu 6.15.3 ta’ l-Anness 6 il-parti 1 tal-Konvenzjoni ta’ Chicago. Inġenji ta’ l-ajru li ma jissodisfawx l-Anness 6 ta’ l-ICAO ma jistgħux itiru lejn pajjiż barrani sakemm ma jiksbux l-approvazzjoni speċifika minn dan il-pajjiż. L-Istati Membri ħadu d-deċiżjoni biex ma jagħtux awtorizzazzjonijiet għall-operazzjonijiet minn inġenji ta' l-ajru mhux mgħammra bl-EGPWS mill-1 ta’ Jannar 2007. Għal dawn ir-raġunijiet, l-inġenju ta' l-ajru msemmi hawn fuq m'għandux jopera fil-Komunità.
(11)
Teżisti informazzjoni dwar inċidenti serji li tindika li t-trasportatur mhux f’pożizzjoni jiżgura s-sikurezza ta’ l-operazzjonijiet tiegħu, kif irrappurtat mir-Renju Unit.
(12)
Mahan Air wrew nuqqas ta' ħila li jindirizzaw in-nuqqasijiet fis-sikurezza b'rispons għal talbiet mir-Renju Unit, kif jidher minn nuqqasijiet persistenti fis-sikurezza.
(13)
L-awtoritajiet kompetenti tar-Repubblika Iżlamika ta’ l-Iran urew nuqqas ta’ kooperazzjoni ma’ l-awtorità ta’ l-avjazzjoni ċivili tar-Renju Unit, meta tqajmu kwistjonijiet dwar is-sikurezza ta’ l-operazzjonijiet ta’ Mahan Air.
(14)
Mahan Air ingħatat l-opportunità li tinstema’ mis-servizzi tal-Kummissjoni, l-awtoritajiet kompetenti ta' Franza, il-Ġermanja u r-Renju Unit fid-9 ta' Awwissu. Fit-13 ta’ Awwissu, it-trasportatur ressaq quddiem il-Kummissjoni pjan ta’ azzjonijiet korrettivi li ġew ikkunsidrati insuffiċjenti biex jirrimedjaw ir-rijokkorrenzi sistematiċi tan-nuqqasijiet ta’ sikurezza.
(15)
L-awtoritajiet kompetenti tar-Repubblika Iżlamika ta’ l-Iran, u għat-tieni darba, Mahan Air, instemgħu mis-servizzi tal-Kummissjoni u l-awtoritajiet kompetenti ta' Franza, il-Ġermanja u r-Renju Unit fit-23 ta’ Awwissu. Dawn il-konsultazzjonijiet ma ħallewx li jintlaħqu soluzzjonijiet sodisfaċenti biex in-nuqqasijiet tas-sikurezza identifikati jitranġaw f'qasir żmien. Il-Kummissjoni tinnota l-impenn tal-linja ta' l-ajru li tissottometti pjan rivedut ta' azzjoni korrettiva. Il-livell ta l-implimentazzjoni ta' dan il-pjan, kif ukoll kwalunkwe żvilupp li jseħħ f'din il-linja ta' l-ajru, għandhom jiġu eżaminati fil-laqgħa li jmiss tal-Kumitat dwar is-Sikurezza fl-Ajru.
(16)
Abbażi tal-kriterji komuni, ġie vvalutat li Mahan Air ma tilħaqx l-istandards relevanti ta' sikurezza; It-trasportatur bl-ajru għandu jkun suġġett għal projbizzjoni fuq l-operazzjonijiet kollha tiegħu, u għandu jiġi inkluż fl-Anness A.
Ukrainian Mediterranean Airlines
(17)
Hemm evidenza vverifikata dwar nuqqasijiet serji ta’ sikurezza min-naħa ta' l-Ukrainian Mediterranean Airlines iċċertifikata fl-Ukraina. Dawn in-nuqqasijiet ġew identifikati matul spezzjonijiet fuq l-art imwettqa minn Franza, il-Ġermanja, l-Italja, ir-Rumanija, Spanja u t-Turkija skond il-Programm SAFA (5). Ir-repetizzjoni ta’ dawn is-sejbiet ta’ spezzjoni tindika nuqqasijiet sistemiċi fil-qasam tas-sikurezza.
(18)
Il-Ġermanja u l-Italja kkomunikaw lill-Kummissjoni li fit-23 u t-13 ta' Lulju rispettivament adottaw projbizzjoni immedjata fuq l-operat għall-flotta kollha ta' l-Ukrainian Mediterranean Airlines, waqt li kkunsidraw il-kriterji komuni, fil-qafas ta' l-Artikolu 6(1) tar-Regolament (KE) Nru 2111/2005.
(19)
Barra minn hekk, il-Ġermanja u l-Italja ressqu talba lill-Kummissjoni biex tiġi aġġornata l-lista Komunitarja skond l-Artikolu 4(2) tar-Regolament (KE) Nru 2111/2005, u kif previst fl-Artikolu 6 tar-Regolament (KE) Nru 473/2006, bl-għan li tiġi imposta projbizzjoni fuq l-operat lejn il-Komunità Ewropea fuq il-flotta kollha ta' l-Ukrainian-Mediterranean Airlines.
(20)
L-Ukrainian Mediterranean Airlines uriet nuqqas ta' ħila biex tindirizza n-nuqqasijiet fis-sikurezza b'rispons għal talbiet mill-Ġermanja, l-Italja u l-awtoritajiet kompetenti ta' l-Ukraina, kif jidher minn nuqqasijiet persistenti fis-sikurezza. Il-linja ta' l-ajru ressqet pjan korrettiv inizjali fis-6 ta' Awissu, u wieħed rivedut fit-22 ta' Awissu, iżda ma ngħatat l-ebda evidenza dwar l-implimentazzjoni effettiva ta' dan il-pjan. Barra minn hekk, l-awtoritajiet kompetenti ta' l-Ukraina stqarrew li dan il-pjan ma jqisx nuqqasijiet maġġuri marbuta mas-sikurezza li nkixfu matul spezzjoni nazzjonali f'Lulju 2007.
(21)
L-awtoritajiet kompetenti ta’ l-Ukraina, wara valutazzjoni komprensiva u fil-fond tal-linja ta' l-ajru, stqarrew li kienu kkonkludew li la kienet sikura u lanqas konformi ma' standards nazzjonali tas-sikurezza fl-avjazzjoni (tekniċi u operattivi), u lill-Kummissjoni kkomunikawlha l-intenzjoni tagħhom li jiospendu l-AOC ta' din il-linja ta' l-ajru. Madankollu, din il-miżura ma ġietx implimentata effettivament.
(22)
Abbażi ta' kriterji komuni, ġie valutat li l-Ukrainian Mediterranean Airlines ma tikkonformax ma’ l-istandards rilevanti ta' sikurezza. It-trasportatur bl-ajru għandu jkun suġġett għal projbizzjoni fuq l-operazzjonijiet kollha tiegħu, u għandu jiġi inkluż fl-Anness A. Il-Kummissjoni tinnota l-azzjonijiet korrettivi proposti mill-Ukrainian Mediterranean Airlines. Il-livell ta l-implimentazzjoni ta' dan il-pjan, kif ukoll kwalunkwe żvilupp li jseħħ f'din il-linja ta' l-ajru, għandhom jiġu eżaminati fil-laqgħa li jmiss tal-Kumitat dwar is-Sikurezza fl-Ajru.
ADOTTAT DAN IR-REGOLAMENT:
Artikolu 1
Ir-Regolament (KE) Nru 474/2006 huwa emendat kif ġej:
(1)
L-Anness A huwa sostitwit bl-Anness A ta' dan ir-Regolament.
(2)
L-Anness B huwa sostitwit bl-Anness B ta' dan ir-Regolament.
Artikolu 2
Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 11 ta’ Settembru 2007.